Soliq ma’muriyatchiligini yanada takomillashtirish bo‘yicha qo‘shimcha chora-tadbirlar to‘g‘risida

O‘zbekiston Respublikasining Soliq kodeksiga muvofiq soliq to‘lovchilar bilan o‘zaro hamkorlikning zamonaviy raqamli shaklini joriy etish, soliqlar va yig‘imlarni undirishda (to‘lashda) soliq organi va bank tizimi o‘rtasida elektron ma’lumot almashinuvini takomillashtirish hamda nazorat-kassa mashinalari va virtual kassa tizimi qo‘llanilishini yanada takomillashtirish, shuningdek, davlat boji va boshqa yig‘imlarni undirishning yagona tartibini belgilash maqsadida Vazirlar Mahkamasi qaror qiladi:
 1. Quyidagilar:
 Soliq monitoringini o‘tkazish tartibi to‘g‘risidagi nizom 1-ilovaga muvofiq;
 Soliq to‘lovchining bank hisobvaraqlari bilan bog‘liq operatsiyalar bo‘yicha soliq organi va bank tizimi o‘rtasida elektron ma’lumot almashish tartibi to‘g‘risidagi nizom 2-ilovaga muvofiq;
 Davlat organlari va tashkilotlari tomonidan undirilgan davlat boji va boshqa yig‘imlarning budjet tizimiga tushumlarini hisobga olish tartibi to‘g‘risidagi nizom 3-ilovaga muvofiq tasdiqlansin.
 2. Vazirlar Mahkamasining “Onlayn nazorat-kassa mashinalari va virtual kassa tizimi qo‘llanilishini ta’minlash chora-tadbirlari to‘g‘risida” 2019-yil 23-noyabrdagi 943-son qaroriga 4-ilovaga muvofiq o‘zgartirish va qo‘shimchalar kiritilsin. 
 Mazkur o‘zgartirish va qo‘shimchalar 2021-yil 1-martdan e’tiboran kuchga kiradi.
 3. Vazirlar Mahkamasining “Umidsiz soliq qarzini hisobdan chiqarish tartibi to‘g‘risidagi nizomni tasdiqlash haqida” 2012-yil 24-oktabrdagi 307-son qarori o‘z kuchini yo‘qotgan deb hisoblansin. 
 4. O‘zbekiston Respublikasi Davlat soliq qo‘mitasi va Moliya vazirligi:
 mazkur qarorning mazmun-mohiyatini ommaviy axborot vositalarida muntazam va keng yoritsin;
 manfaatdor vazirliklar va idoralar bilan birgalikda ikki oy muddatda o‘zlari qabul qilgan normativ-huquqiy hujjatlarni ushbu qarorga muvofiqlashtirsin.
 5. Mazkur qarorning bajarilishini nazorat qilish O‘zbekiston Respublikasi Bosh vazirining moliya-iqtisodiyot va kambag‘allikni qisqartirish masalalari bo‘yicha o‘rinbosari — iqtisodiy taraqqiyot va kambag‘allikni qisqartirish vaziri J.A. Qo‘chqorov zimmasiga yuklansin. 
 1. Ushbu Nizom soliq organlari tomonidan oldingi yil uchun daromadlari yillik moliyaviy hisobot ma’lumotlariga ko‘ra kamida besh milliard so‘mni tashkil etgan yuridik shaxslarda (keyingi o‘rinlarda — soliq to‘lovchi) soliq monitoringini o‘tkazish tartibini belgilaydi.
 2. Soliq monitoringini o‘tkazish tartibi ushbu Nizomga 1-ilovaga muvofiq sxema asosida amalga oshiriladi.
 3. Soliq organining vakolatli mansabdor shaxslari va soliq to‘lovchi soliq monitoringi ishtirokchilari hisoblanadi.
 Soliq monitoringi soliq to‘lovchiga nisbatan ixtiyoriy bo‘lib, Qoraqalpog‘iston Respublikasi, Toshkent shahar va viloyatlar davlat soliq boshqarmalari tomonidan, yirik soliq to‘lovchilarga nisbatan esa — Yirik soliq to‘lovchilar bo‘yicha hududlararo davlat soliq inspeksiyasi tomonidan o‘tkaziladi.
 4. Soliq monitoringini o‘tkazish to‘g‘risida ariza soliq to‘lovchi tomonidan soliq monitoringi o‘tkaziladigan davrdan oldingi yilning 1-iyulidan kechiktirmay hisobda turgan joydagi soliq organiga yozma yoki soliq to‘lovchining shaxsiy kabineti orqali elektron shaklda ushbu Nizomga 2-ilovaga muvofiq shaklda taqdim etiladi.
 5. Hisobda turgan joydagi soliq organi soliq monitoringini o‘tkazish to‘g‘risidagi arizani va unga ilova qilingan hujjatlarni ariza olingan kundan boshlab 3 kun mobaynida tegishliligi bo‘yicha yuqori turuvchi Qoraqalpog‘iston Respublikasi, Toshkent shahar va viloyatlar davlat soliq boshqarmalariga, yirik soliq to‘lovchilar bo‘yicha esa — Yirik soliq to‘lovchilar bo‘yicha hududlararo davlat soliq inspeksiyasiga ko‘rib chiqish uchun yuboradi.
 6. Soliq monitoringini o‘tkazish to‘g‘risidagi arizaga O‘zbekiston Respublikasi Soliq kodeksining (keyingi o‘rinlarda — Soliq kodeksi) 171-moddasida belgilangan hujjatlar ilova qilinadi.
 7. Ariza taqdim etgan soliq to‘lovchi soliq organi tomonidan soliq monitoringini o‘tkazish yoki uni o‘tkazishni rad etish to‘g‘risida qaror qabul qilinguniga qadar o‘zining arizasini ushbu Nizomga 3-ilovaga muvofiq shaklida yozma yoki soliq to‘lovchining shaxsiy kabineti orqali elektron ariza asosida chaqirib olishi mumkin. Mazkur holatda soliq monitoringini o‘tkazish to‘g‘risida ariza taqdim etilmagan deb hisoblanadi.
 8. Soliq monitoringini o‘tkazish to‘g‘risida ariza taqdim etgan yuridik shaxsda bevosita va (yoki) bilvosita ishtirok etadigan hamda bunday ishtirok ulushi 25 foizdan ortiqni tashkil etadigan jismoniy va yuridik shaxslar to‘g‘risidagi ma’lumotlar ushbu Nizomga 4-ilovaga muvofiq shaklda taqdim etiladi.
 9. Soliq monitoringida ishtirok etuvchi soliq to‘lovchi va soliq organi o‘rtasida axborotga doir hamkorlik reglament asosida amalga oshiriladi.
 10. Axborotga doir hamkorlik reglamentining shaklini va unga doir talablarni Soliq kodeksining 170-moddasiga muvofiq O‘zbekiston Respublikasi Davlat soliq qo‘mitasi (keyingi o‘rinlarda — Davlat soliq qo‘mitasi) tomonidan tasdiqlanadi.
 11. Soliq monitoringini o‘tkazish chog‘ida axborotga doir hamkorlik quyidagi usullardan biri orqali amalga oshiriladi:
 soliq monitoringi ishtirokchisi bo‘lgan soliq to‘lovchining buxgalteriya va soliq hisobini yuritish tizimiga masofadan kirish huquqini soliq organiga berish;
 soliq to‘lovchining buxgalteriya hisobi va soliq hisobi ma’lumotlarini o‘z ichiga olgan maxsus saqlash joyi — ma’lumotlarning tahlil vitrinasini nashr etish. Ma’lumotlarning tahlil vitrinasi soliq organiga soliq monitoringi doirasida kerakli ma’lumotlarni, shu jumladan, birlamchi hisob hujjatlarining skanerlangan nusxalarini mustaqil ravishda ko‘rish, tahlil qilish va so‘rab olish imkonini beradi;
 soliq to‘lovchining shaxsiy kabineti orqali ma’lumotlarni yuborish. 
 12. Soliq monitoringini o‘tkazish (soliq monitoringini o‘tkazishni rad etish) to‘g‘risida qaror qabul qilgunga qadar soliq organi tomonidan soliq monitoringini o‘tkazish to‘g‘risida arizada soliq to‘lovchi tomonidan ko‘rsatilgan ma’lumotlarning va hujjatlarning (axborotning) to‘liqligi baholab chiqiladi.
 13. Soliq monitoringini o‘tkazish yoki o‘tkazishni rad etish to‘g‘risida qaror ariza berilgan yilning 1-noyabriga qadar ushbu Nizomga 5 va 6-ilovalarga muvofiq shakllarda qabul qilinadi. 
 Soliq monitoringini o‘tkazish (soliq monitoringini o‘tkazishni rad etish) to‘g‘risidagi qaror ustidan soliq to‘lovchi Soliq kodeksining 30-bobida belgilangan tartibda shikoyat qilishi mumkin. 
 14. Soliq monitoringini o‘tkazishga tayyorgarlik ko‘rish bosqichida soliq organi tomonidan tushuntirish ishi o‘tkaziladi, uning doirasida soliq to‘lovchiga qonunchilik hujjatlari bilan tasdiqlangan talablar va soliq monitoringini o‘tkazish tartibi tushuntiriladi.
 15. Har bir soliq to‘lovchi faoliyatining va tuzilmasining o‘ziga xos jihatlarini inobatga olgan holda soliq organining mansabdor shaxslari soliq to‘lovchining axborot tizimlari bilan birlamchi tanishib chiqadi, so‘ngra soliq monitoringini o‘tkazish rejasini ishlab chiqadi.
 16. Soliq organi rejani ishlab chiqish jarayonida:
 ilgari aniqlangan soliq haqidagi qonunlarni buzish holatlari statistikasini tahlil qiladi;
 tarmoqning xavflari xaritasini tuzadi;
 soliq monitoringini o‘tkazish uchun yo‘nalishlarni belgilaydi.
 17. Vakolatli mansabdor shaxslar tomonidan soliq monitoringini o‘tkazish jarayoni quyidagilarni o‘z ichiga oladi:
 real vaqt rejimida soliq to‘lovchining operatsiyalari va hujjatlarini masofadan turib kuzatib borish;
 soliqlar va yig‘imlar bo‘yicha hisob-kitoblarning sintetik va analitik hisobini yuritish tartibini tahlil qilish;
 har bir operatsiyaning hujjatli tasdig‘ini tekshirish;
 soliq bazasi soliq to‘g‘risidagi qonunchilik hujjatlari normalariga muvofiq to‘g‘ri shakllantirilishini nazorat qilish;
 soliq majburiyatlarining buxgalteriya hisobi va soliq hisobotida o‘z vaqtida, to‘liq va to‘g‘ri aks ettirilganligini, shuningdek, ularning bajarilishini nazorat qilish; 
 soliq imtiyozlaridan foydalanishning asoslanganligini nazorat qilish.
 18. Vakolatli mansabdor shaxs tomonidan soliq monitoringini o‘tkazish chog‘ida har bir soliq to‘lovchi bo‘yicha elektron ishchi jurnal yuritiladi, unda quyidagilar ko‘rsatiladi:
 soliq to‘lovchining nomi va identifikatsiya raqami;
 soliq monitoringini o‘tkazishning asosi va davri;
 soliq monitoringining boshlanishi va yakunlanishi vaqti;
 soliq monitoringi ishtirokchilarining vakolatli mansabdor shaxslari lavozimi, familiyasi, ismi, otasining ismi;
 soliqlar va yig‘imlarning to‘g‘ri hisoblab chiqarilishini va to‘lanishini (ushlab qolinishi va o‘tkazib berilishini) tahlil qilish va uning natijalari; 
 aniqlangan tafovutlar va xatoliklar;
 hujjatlarni (axborotni) va tushuntirishlarni taqdim etish to‘g‘risida yuborilgan talabnomalar hisobi va ularni bajarish natijalari;
 asoslantirilgan fikrlar hisobi va ularni bajarish natijalari.
 19. Agar soliq monitoringini o‘tkazish chog‘ida taqdim etilgan hujjatlardagi ma’lumotlar o‘rtasida tafovutlar yoxud soliq to‘lovchi tomonidan taqdim etilgan va soliq organida mavjud bo‘lgan ma’lumotlar o‘rtasida nomuvofiqliklar aniqlansa, soliq organi bu haqda zarur tushuntirishlar berish yoki tegishli tuzatishlar kiritish talabi bilan soliq to‘lovchining shaxsiy kabineti orqali ushbu Nizomga 7-ilovaga muvofiq tuzilgan shakldagi talabnoma bilan xabar qiladi.
 20. Soliq to‘lovchi tomonidan tushuntirishlar talabnoma olingan kundan e’tiboran besh kun mobaynida yozma yoki soliq to‘lovchining shaxsiy kabineti orqali elektron shaklda taqdim etiladi, o‘n kun mobaynida esa tuzatishlar kiritiladi.
 21. Soliq organiga taqdim etiladigan va axborotga doir hamkorlikni ta’minlaydigan hujjatlarga (axborotga) quyidagilar kiradi:
 hisobvaraqlar ishchi rejasini ilova qilgan holda soliq monitoringi o‘tkaziladigan kalendar yilga buxgalteriya hisobi maqsadi uchun hisob siyosati;
 soliq monitoringi o‘tkaziladigan kalendar yilga soliq hisobi maqsadi uchun hisob siyosati;
 buxgalteriya hisobi hisobvaraqlari bo‘yicha aylanma — qoldiq qaydnomalari;
 buxgalteriya hisobi registrlari, shu jumladan, buxgalteriya hisobi hisobvaraqlaridan soliqlarni va boshqa yig‘imlarni hisoblash bilan bog‘liq operatsiyalarning (hujjatlarning) nomi ko‘rsatilgan batafsil ko‘chirmalar;
 soliq hisobining tahliliy registrlari ma’lumotlari;
 soliq hisobining registrlari va buxgalteriya hisobi registrlari asosida shakllantiriladigan soliq hisobotlari (hisob — kitoblari) satr ko‘rsatkichlari mazmuni;
 agar soliq to‘lovchi ularni tayyorlash majburiyatini olgan bo‘lsa, xalqaro moliyaviy hisobot standartlari talablariga muvofiq tuziladigan moliyaviy hisobot va konsolidatsiyalashgan moliyaviy hisobot;
 birlamchi hisob hujjatlari;
 soliqlar va yig‘imlarning to‘g‘ri hisoblab chiqarilishi (ushlab qolinishi), to‘liq va o‘z vaqtida to‘lanishi (o‘tkazib berilishi) bilan bog‘liq bo‘lgan boshqa hujjatlar (axborot). 
 22. Talab qilib olinadigan hujjatlar (axborot) va tushuntirishlar soliq organiga soliq to‘lovchi tomonidan shaxsan yoki uning vakili orqali, buyurtma xat bilan pochta orqali, telekommunikatsiya kanallari, soliq to‘lovchining shaxsiy kabineti orqali elektron shaklda yuborilishi mumkin.
 23. Soliq organiga elektron shaklida taqdim etilayotgan hujjatlarning (axborotning) formatlari:
 buxgalteriya hisobi va soliq hisobi registrlari: xls, xlsx, pdf;
 birlamchi hisob hujjatlari va boshqa hujjatlar uchun: xls, xlsx, doc, docx, pdf, jpg, gif, jpeg, tif, tiff, xml.
 24. Belgilangan formatlar bo‘yicha elektron shaklda tuziladigan, shuningdek, talab qilib olinadigan hujjatlar soliq to‘lovchining elektron raqamli imzosi (keyingi o‘rinlarda — ERI) bilan imzolanadi va soliq to‘lovchining shaxsiy kabineti orqali soliq organiga yuboriladi.
 25. Talab qilib olinadigan hujjatda (axborotda) hujjatlarni (axborotni) taqdim etish to‘g‘risida qabul qilingan talabnomaning rekvizitlari bo‘lishi kerak.
 26. Hujjatlarni qog‘ozda taqdim etish soliq to‘lovchi tomonidan tasdiqlangan nusxalar ko‘rinishida amalga oshiriladi. 
 27. Soliq organiga (mansabdor shaxsga) taqdim etilgan hujjatlar nusxalarining, qonunchilik hujjatlarida boshqacha tartib nazarda tutilmagan bo‘lsa, notarial tasdiqlanishi talab qilinishiga yo‘l qo‘yilmaydi.
 28. Axborotga doir hamkorlikni ta’minlaydigan hujjatlar (axborot) quyidagi muddatlarda taqdim etiladi:
 hisobvaraqlar ishchi rejasini ilova qilgan holda soliq monitoringi o‘tkaziladigan kalendar yilga buxgalteriya hisobi maqsadi uchun hisob siyosati, soliq monitoringi o‘tkaziladigan kalendar yilga soliq hisobi maqsadi uchun hisob siyosati — soliq monitoringi o‘tkaziladigan yilning 1-apreliga qadar; 
 buxgalteriya hisobi registrlari — tegishli deklaratsiya (hisob-kitob) taqdim etilgan kundan boshlab bir oy ichida;
 buxgalteriya hisobi hisobvaraqlari bo‘yicha aylanma-qoldiq qaydnomalari, soliq hisobining analitik registrlari — foyda solig‘i hisob-kitobi taqdim etilgan kundan boshlab bir oydan kechiktirmay; 
 soliq deklaratsiyalari (hisob-kitoblari) satrlari ko‘rsatkichlarining mazmuni — soliq deklaratsiyasi (hisob-kitobi) taqdim etilgan kundan boshlab bir oy ichida;
 talab qilib olinadigan hujjatlar (axborot) va tushuntirishlarni, shu jumladan, birlamchi hisob hujjatlari va boshqa hujjatlar (axborot), ichki nazorat tizimi (ichki nazorat tizimi mavjud bo‘lganda) ishi natijalaridan iborat bo‘lgan hujjatlarni va ichki nazoratning tegishli tartib-taomili o‘tkazilganini tasdiqlovchi hujjatlarni taqdim etish muddati — tegishli talabnoma olingan kundan boshlab besh kun ichida. 
 29. Hujjatlar (axborot) axborot tizimlariga kirish imkoniyati orqali taqdim etilganda, soliq to‘lovchi soliq monitoringi o‘tkaziladigan butun davr mobaynida hujjatlarga kirish imkoniyatini ta’minlaydi.
 30. Hujjatlarning asli bilan tanishish imkoniyatini ta’minlash muddati — soliq organi tomonidan soliq to‘lovchi xabardor qilingan kundan boshlab o‘n kunni tashkil etadi. 
 31. Soliq monitoringini o‘tkazish davomida soliq organi ilgari tasdiqlangan ko‘chirma nusxalar shaklida taqdim etilgan hujjatlarni talab qilib olishga haqli emas.
 32. Hujjatlarni (axborotni) telekommunikatsiya aloqa kanallari, soliq to‘lovchining shaxsiy kabineti orqali elektron ko‘rinishda taqdim etish to‘g‘risida talabnomani yuborish va olish ERIdan majburiy foydalanish sharti bilan amalga oshiriladi.
 33. Soliq monitoringining ishtirokchilari hujjatlarni (axborotlarni) hamda talab qilib olinadigan hujjatlarni (axborotni) taqdim etish uchun yuborilgan va qabul qilingan barcha talabnomalarning saqlanishini ta’minlaydilar.
 34. Soliq to‘lovchiga hujjatlarni (axborotni) taqdim etish to‘g‘risida talabnomani yuborish sanasi yoki soliq organiga talab qilib olinadigan hujjatni (axborotni) elektron shaklda telekommunikatsiya aloqa kanallari, soliq to‘lovchining shaxsiy kabineti orqali taqdim etish sanasi bo‘lib jo‘natilgan sanani tasdiqlashda qayd etilgan sana hisoblanadi.
 35. Hujjatlarni (axborotni) taqdim etish to‘g‘risida talabnoma, soliq to‘lovchi tomonidan o‘qib chiqilganidan keyin, lekin ushbu talabnoma jo‘natilgan sanadan e’tiboran uch kundan kechiktirmay, soliq to‘lovchi tomonidan olingan deb hisoblanadi.
 36. Talab qilib olinadigan hujjat (axborot) ushbu hujjat (axborot) soliq to‘lovchi tomonidan soliq to‘lovchining shaxsiy kabineti orqali jo‘natilgan kun soliq organi tomonidan olingan deb hisoblanadi.
 37. Hujjatlarni (axborotni) taqdim etish to‘g‘risidagi talabnoma soliq to‘lovchi tomonidan quyidagi hollarda qabul qilinmagan deb hisoblanadi:
 soliq to‘lovchiga xato yuborilganda;
 tasdiqlangan shaklga mos kelmasa;
 soliq organi mansabdor shaxsining ERI yo‘q bo‘lganda (muvofiq kelmaganda).
 38. Talab qilib olinadigan hujjat (axborot) soliq organi tomonidan quyidagi hollarda qabul qilinmagan deb hisoblanadi:
 soliq organiga xato yuborilganda;
 tasdiqlangan formatga mos kelmasa;
 soliq to‘lovchi vakolatli mansabdor shaxsining ERI yo‘q bo‘lganda (muvofiq kelmaganda).
 39. Hujjatlarni (axborotni) taqdim etish to‘g‘risida talabnoma yuborish uchun soliq organining ushbu Nizomga 8-ilovaga muvofiq shaklda rasmiylashtirilgan hujjatlarni (axborotni) talab qilib olish to‘g‘risidagi qarori hisoblanadi.
 40. Hujjatlarni (axborotni) taqdim etish to‘g‘risida talabnoma keyingi ish kunidan kechiktirmasdan ushbu Nizomga 9-ilovaga muvofiq shaklda elektron shakllantiriladi, soliq organi vakolatli mansabdor shaxsining ERI bilan imzolanadi va ro‘yxatdan o‘tkazilib, soliq to‘lovchining shaxsiy kabineti orqali yuboriladi.
 41. Soliq organidan hujjatlarni (axborotni) elektron shaklda taqdim etish to‘g‘risida talabnoma kelib tushganda va talabnomani qabul qilishdan bosh tortish uchun 38-bandda belgilangan asoslar bo‘lmasa, soliq to‘lovchi u olingan kundan e’tiboran bir ish kuni ichida qabul qilinganligini tasdiqlovchi hujjatni rasmiylashtiradi, ERI bilan imzolaydi va soliq to‘lovchining shaxsiy kabineti orqali soliq organiga yuboradi.
 42. Hujjatlarni (axborotni) taqdim etish to‘g‘risidagi talabnomani qabul qilishdan bosh tortish uchun 38-bandda belgilangan asoslar mavjud bo‘lsa, soliq to‘lovchi qabul qilishdan bosh tortish to‘g‘risida elektron shaklda xabarnomani shakllantiradi, ERI bilan imzolaydi va soliq to‘lovchining shaxsiy kabineti orqali soliq organiga yuboradi.
 43. Qabul qilishni rad etish to‘g‘risidagi xabarnomani olgandan so‘ng soliq organi ushbu xabarnomada ko‘rsatilgan xatoliklarni bartaraf qiladi va hujjatlarni (axborotni) taqdim etish to‘g‘risidagi talabnomani yuborish tartib-taomilini takrorlaydi. 
 44. Soliq to‘lovchining shaxsiy kabineti orqali talab qilib olinadigan hujjat (axborot) elektron shaklda yuborilgan kundan keyingi ish kuni davomida soliq to‘lovchi qabul qilinganligi to‘g‘risida tasdiqnoma yoki soliq organining elektron raqamli imzosi bilan imzolangan qabul qilish rad etilganligi to‘g‘risidagi xabarnomani olishi kerak. 
 45. Soliq to‘lovchidan talab qilib olinadigan hujjat (axborot) elektron shaklda olinganda va ko‘rsatilgan hujjatni qabul qilishdan bosh tortish uchun 39-bandda belgilangan asoslar bo‘lmagan taqdirda, soliq organi u olingan paytdan boshlab bir ish kuni ichida qabul qilinganligini tasdiqlovchi hujjatni rasmiylashtiradi, soliq organining vakolatli mansabdor shaxsining ERI bilan imzolaydi va soliq to‘lovchiga yuboradi.
 46. Talab qilib olinadigan hujjatni (axborotni) qabul qilishdan bosh tortish uchun 39-bandda belgilangan asoslar mavjud bo‘lsa, soliq organi qabul qilish rad etilganligi to‘g‘risida xabarnomani shakllantiradi, soliq organining vakolatli mansabdor shaxsining elektron raqamli imzosi bilan imzolaydi va soliq to‘lovchiga yuboradi.
 47. Qabul qilishni rad etish to‘g‘risidagi xabarnomani olgandan keyin soliq to‘lovchi ushbu xabarnomada ko‘rsatilgan xatoliklarni bartaraf qiladi va talab qilib olinadigan hujjatni (axborotni) yuborish tartib-taomilini takrorlaydi.
 48. Agar talabnomani belgilangan muddatda ijro etish imkoni bo‘lmasa, soliq to‘lovchi talabnoma olingan kundan keyingi ish kuni davomida soliq monitoringini o‘tkazadigan soliq organi mansabdor shaxslarining uni ijro etish imkoni yo‘qligi to‘g‘risida sabablarini hamda u talab qilib olinadigan hujjatlarni (axborotni) va tushuntirishlarni qaysi muddatlar ichida taqdim etishi mumkin bo‘lsa, o‘sha muddatlarni ko‘rsatgan holda yozma yoki soliq to‘lovchining shaxsiy kabineti orqali elektron shaklida xabardor qiladi. 
 49. Talab qilib olinadigan hujjatlarni (axborotni) va tushuntirishlarni taqdim etishning imkoni yo‘qligi to‘g‘risida xabarnoma soliq to‘lovchi tomonidan quyidagi hollarda tuzilishi va soliq organiga yuborilishi mumkin:
 talab qilib olinadigan hujjatlarni (axborotni) topshirish muddatlarini uzaytirish zarurati bo‘lganda — ushbu Nizomga 10-ilovaga muvofiq shaklda;
 talab qilib olinadigan hujjatlar (axborot) yo‘q bo‘lganda — ushbu Nizomga 11-ilovaga muvofiq shaklda;
 talab qilib olinadigan hujjatlar (axborot) ilgari taqdim etilganda — ushbu Nizomga 12-ilovaga muvofiq shaklda.
 50. Soliq organining rahbari (rahbar o‘rinbosari) mazkur xabarnoma asosida u olingan kundan e’tiboran ikki kun ichida hujjatlarni (axborotni) va tushuntirishlarni taqdim etish muddatlarini uzaytiradi yoki uzaytirishni rad etadi hamda bu haqda alohida qaror chiqaradi.
 51. Hujjatlarni (axborotni) va tushuntirishlarni taqdim etish muddatlarini uzaytirish yoki hujjatlarni (axborotni) va tushuntirishlarni taqdim etish muddatlarini uzaytirishni rad etish to‘g‘risidagi qaror ushbu Nizomga 13 va 14-ilovalarga muvofiq shaklda qabul qilinadi.
 52. Hujjatlarni (axborotni) va tushuntirishlarni topshirish muddatini uzaytirish to‘g‘risida qaror, shuningdek, hujjatlarni (axborotni) va tushuntirishlarni taqdim etish muddatlarini uzaytirishni rad etish to‘g‘risidagi qaror soliq to‘lovchiga soliq organining vakolatli mansabdor shaxsi tomonidan imzolangan kundan boshlab bir kun ichida soliq to‘lovchining shaxsiy kabineti orqali yuboriladi.
 53. Agar taqdim etilgan tushuntirishlar, hujjatlar (axborot) ko‘rib chiqilgandan keyin yoxud ular mavjud bo‘lmaganda, soliq organi soliqlar va yig‘imlar noto‘g‘ri hisoblab chiqarilganligi (ushlab qolinganligi), to‘liq yoki o‘z vaqtida to‘lanmaganligi (o‘tkazib berilmaganligi) to‘g‘risida dalolat beruvchi faktni aniqlasa, soliq organi asoslantirilgan fikrni tuzishi shart. 
 54. Soliq organining asoslantirilgan fikri soliq organining soliqlar va yig‘imlar to‘g‘ri hisoblab chiqarilganligi (ushlab qolinganligi), to‘liq va o‘z vaqtida to‘langanligi (o‘tkazib berilganligi) masalalariga doir nuqtai nazarini ifodalaydi.
 55. Soliq organi soliq monitoringini o‘tkazish chog‘ida o‘z tashabbusiga ko‘ra yoki soliq to‘lovchining so‘roviga binoan asoslantirilgan fikr tuzadi.
 56. Asoslantirilgan fikr ushbu Nizomga 15-ilovaga muvofiq shaklda va 16-ilovada keltirilgan talablarga muvofiq tuziladi va soliq organi rahbarining (rahbar o‘rinbosari) imzosi bilan soliq to‘lovchiga yuboriladi.
 57. Soliq organining asoslantirilgan fikri soliq to‘lovchiga shaxsan taqdim etilishi mumkin, buyurtma pochta orqali va (yoki) elektron shaklda soliq to‘lovchining shaxsiy kabineti orqali, u tuzilgan kundan e’tiboran besh kun ichida yuborilishi mumkin.
 58. Soliq organining asoslantirilgan fikri soliq monitoringini o‘tkazish muddati tugaguniga qadar kamida uch oy oldin tuzilishi mumkin.
 59. Asoslantirilgan fikr taqdim etish to‘g‘risidagi so‘rov mazkur Nizomga 17-ilovaga muvofiq shaklda tuziladi. Soliq to‘lovchi soliq organiga xo‘jalik faoliyatining sodir etilgan faktlari natijalariga ko‘ra soliq monitoringi o‘tkaziladigan davr uchun soliqlar va yig‘imlar to‘g‘ri hisoblab chiqarilganligiga (ushlab qolinganligiga), to‘liq va o‘z vaqtida to‘langanligiga (o‘tkazilganligiga) nisbatan shubhasi yoki noaniqliklar bo‘lganda soliq to‘lovchining shaxsiy kabineti orqali yuboradi.
 60. Soliq organi asoslantirilgan fikrni yuborish muddatini uzaytirish to‘g‘risida tegishli qaror qabul qilingan kundan e’tiboran uch kun ichida soliq to‘lovchiga soliq to‘lovchining shaxsiy kabineti orqali elektron shaklda xabar qiladi.
 61. Soliq to‘lovchi soliq organining asoslantirilgan fikriga roziligi to‘g‘risida shu asoslantirilgan fikrni tuzgan soliq organini mazkur asoslantirilgan fikr bajarilganligini tasdiqlovchi hujjatlarni ilova qilgan holda bir oy ichida yozma yoki elektron shaklda soliq to‘lovchining shaxsiy kabineti orqali xabardor qiladi.
 62. Soliq to‘lovchi asoslantirilgan fikrni unda soliq organining buxgalteriya (soliq) hisobi va soliq hisoboti yuzasidan bayon etilgan nuqtai-nazarini e’tiborga olish orqali, aniqlashtirilgan soliq hisobotini taqdim etish yo‘li bilan yoki boshqa usulda bajaradi.
 63. Soliq to‘lovchi soliq organining asoslantirilgan fikriga rozi bo‘lmagan taqdirda, u olingan kundan e’tiboran bir oy ichida soliq organiga o‘z e’tirozlarini yozma yoki elektron shaklda soliq to‘lovchining shaxsiy kabineti orqali taqdim etadi. 
 64. Mazkur e’tirozlarni olgan soliq organi ular olingan kundan e’tiboran uch kun ichida bu e’tirozlarni o‘zida mavjud bo‘lgan barcha materiallar bilan birga Davlat soliq qo‘mitasiga o‘zaro kelishuv tartib-taomili tashabbusi bilan chiqish uchun yuborishi shart.
 65. Soliq organi soliq monitoringi tugagan sanadan e’tiboran ikki oydan kechiktirmay soliq to‘lovchini soliq monitoringini o‘tkazish jarayonida ushbu soliq to‘lovchiga yuborilgan, bajarilmagan asoslantirilgan fikrlar mavjudligi (mavjud emasligi) to‘g‘risida ushbu Nizomga 18-ilovaga muvofiq shaklda soliq to‘lovchining shaxsiy kabineti orqali xabardor qiladi.
 66. Soliq kodeksining 172-moddasiga muvofiq soliq monitoringi muddatidan oldin tugatilgan taqdirda, soliq organi yozma yoki soliq to‘lovchining shaxsiy kabineti orqali elektron shaklda ushbu Nizomga 19-ilovaga muvofiq shaklda xabarnoma yuboradi. 
 67. Davlat soliq qo‘mitasi O‘zbekiston Respublikasi Soliq kodeksining 174-moddasi o‘n beshinchi qismiga muvofiq soliq organi tomonidan taqdim etilgan e’tirozlar va materiallar olinganidan keyin o‘zaro kelishuv tartib-taomilini o‘tkazish tashabbusi bilan chiqadi.
 68. O‘zaro kelishuv tartib-taomili soliq organi tomonidan taqdim etilgan e’tirozlar va boshqa materiallar olingan kundan e’tiboran bir oy ichida Davlat soliq qo‘mitasi raisi (rais o‘rinbosari) tomonidan o‘tkaziladi.
 69. O‘zaro kelishuv tartib-taomili ishtirokchilari:
 asoslantirilgan fikrni tuzgan soliq organi;
 e’tirozlarni taqdim etgan soliq to‘lovchi (uning vakili).
 70. Davlat soliq qo‘mitasi raisi (rais o‘rinbosari) buyrug‘i bilan o‘zaro kelishuv tartib-taomiliga soliq organlarining tarkibiy bo‘linmalarining vakolatli mansabdor shaxslarining ishtirok etishiga yo‘l qo‘yiladi.
 71. O‘zaro kelishuv tartib-taomili o‘tkazilganda bayonnoma tuziladi. Bayonnomada quyidagilar ko‘rsatiladi:
 soliq monitoringini o‘tkazish asosi va davri;
 o‘zaro kelishuv tartib-taomil o‘tkaziladigan joy va sana;
 o‘zaro kelishuv tartib-taomilining boshlanish va tugatilish vaqti;
 bayonnoma tuzgan shaxsning lavozimi, familiyasi, ismi, otasining ismi;
 uning o‘tkazilishida ishtirok etgan har bir shaxsning familiyasi, ismi, otasining ismi;
 soliq monitoringi ishtirokchilari o‘rtasida kelishmovchiliklarni keltirib chiqargan asoslantirilgan fikrning raqami va sanasi;
 o‘zaro kelishuv tartib-taomilini o‘tkazish mazmuni va ketma-ketligi;
 ish yuritish davomida aniqlangan ish uchun muhim faktlar va holatlar;
 o‘zaro kelishuv tartib-taomili natijalari bo‘yicha xotimalar va xulosalar. 
 72. Bayonnoma o‘zaro kelishuv tartib-taomili qatnashchilari va barcha ishtirok etgan shaxslarga o‘qib eshittiriladi. Mazkur shaxslar bayonnomaga e’tiroz bildirishga yoki bayonnomaga kiritilishi lozim bo‘lgan holatlar haqida o‘z mulohazalarini bildirishga haqlidir.
 73. Bayonnoma o‘zaro kelishuv tartib-taomilini o‘tkazish jarayoni qatnashchilari va barcha ishtirok etgan shaxslar tomonidan imzolanadi.
 74. O‘zaro kelishuv jarayonini o‘tkazish uchun asos bo‘lgan barcha materiallar bayonnomaga ilova qilinadi.
 75. O‘zaro kelishuv tartib-taomillari natijalariga ko‘ra Davlat soliq qo‘mitasining raisi (rahbarning o‘rinbosari) asoslantirilgan fikrni o‘zgartirish yoki uni o‘zgarishsiz qoldirish to‘g‘risida bildirishnomani imzolaydi.
 Bildirishnoma u tuzilgan kundan e’tiboran uch kun ichida yuridik shaxsga beriladi yoki yuboriladi.
 76. Asoslantirilgan fikr o‘zgartirilganligi yoki o‘zgarishsiz qoldirilganligi to‘g‘risidagi bildirishnoma ushbu Nizomga 20-ilovaga muvofiq shaklda tuziladi va Davlat soliq qo‘mitasi raisi (rais o‘rinbosari) tomonidan imzolanadi. 
 77. Bildirishnoma, u tuzilgan kundan boshlab uch kun ichida soliq to‘lovchining shaxsiy kabineti orqali elektron shaklda soliq to‘lovchiga topshiriladi yoki yuboriladi.
 78. Soliq to‘lovchiga yozma yoki elektron shaklda yuborilgan so‘rov bo‘yicha soliq to‘lovchining shaxsiy kabineti orqali so‘ralgan asoslantirilgan fikrni o‘zgartirish yoki uni o‘zgarishsiz qoldirish to‘g‘risidagi qarorning nusxasi taqdim etilishi yoki yuborilishi mumkin.
 79. Asoslantirilgan fikrni o‘zgartirish yoki uni o‘zgarishsiz qoldirish to‘g‘risidagi bildirishnoma olingan kundan e’tiboran bir oy ichida soliq to‘lovchi asoslantirilgan fikrni tuzgan soliq organini asoslantirilgan fikrga rozi ekanligi (rozi emasligi) haqida mazkur asoslantirilgan fikr bajarilganligini tasdiqlovchi hujjatlarni (mavjud bo‘lgan taqdirda) ilova qilgan holda xabardor qiladi. 
 80. Soliq to‘lovchi o‘zaro kelishuv tartib-taomili natijalariga ko‘ra asoslantirilgan fikrni o‘zgartirish yoki o‘zgarishsiz qoldirish to‘g‘risidagi bildirishnoma bo‘yicha soliq organini asoslantirilgan fikrga rozi ekanligi (rozi emasligi) haqida mazkur asoslantirilgan fikr bajarilganligini tasdiqlovchi hujjatlarni (ular mavjud bo‘lgan taqdirda) ilova qilgan holda belgilangan muddatda xabardor qilmasa, mazkur soliq to‘lovchiga nisbatan Solik kodeksida belgilangan tartibda soliq nazorati tadbirlari o‘tkaziladi.
 81. Soliq to‘lovchi o‘zaro kelishuv tartib-taomili jarayonini foto va videotasvirga tushirishga haqli. 
 82. Soliq organlarining ushbu Nizomga rioya etilishini nazorat qilish Davlat soliq qo‘mitasi tomonidan amalga oshiriladi.
 83. Ushbu Nizom talablari buzilishida aybdor bo‘lgan shaxslar qonunchilik hujjatlarida belgilangan tartibda javob beradilar.
 1. Ushbu talablar O‘zbekiston Respublikasi Soliq kodeksining (keyingi o‘rinlarda — Soliq kodeksi) 174-moddasi birinchi qismiga muvofiq soliq organlari tomonidan soliq monitoringini o‘tkazish chog‘ida soliqlar, yig‘imlar to‘g‘ri hisoblab chiqarilganligi (ushlab qolinganligi), to‘liq va o‘z vaqtida to‘langanligi (o‘tkazilganligi) masalalariga doir asoslantirilgan fikrni tuzishga yagona talablarni belgilash maqsadida ishlab chiqilgan.
 2. Soliq organining asoslantirilgan fikri (keyingi o‘rinlarda — asoslantirilgan fikr) o‘z tashabbusi ko‘ra yoki soliq to‘lovchining so‘roviga binoan tuziladi.
 3. Asoslantirilgan fikr belgilangan shaklda qog‘oz yoki elektron shaklda tuziladi va sahifalari ketma-ket raqamlanadi.
 4. Asoslantirilgan fikr uch qismdan, ya’ni kirish, tavsif va yakuniy qismdan iborat bo‘lishi kerak:
 1) asoslantirilgan fikrning kirish qismi o‘zida o‘tkaziladigan soliq monitoringi to‘g‘risida umumiy ma’lumotlarni aks ettiradi.
 Asoslantirilgan fikrning kirish qismida quyidagilar bo‘lishi kerak:
 asoslantirilgan fikrning raqami (asoslantirilgan fikr soliq organida ro‘yxatdan o‘tkazilganda unga beriladi);
 soliq monitoringini o‘tkazayotgan soliq organi rahbari (rahbar o‘rinbosari) tomonidan imzolangan sanaga to‘g‘ri keladigan asoslantirilgan fikrning sanasi; 
 soliq monitoringini o‘tkazish to‘g‘risida soliq organi rahbari (rahbar o‘rinbosari) qarorining sanasi va raqami; 
 soliq monitoringi o‘tkazilayotgan soliq to‘lovchining to‘liq va qisqartirilgan nomi;
 soliq to‘lovchining identifikatsiya raqami;
 boshlanish va tugash sanasi ko‘rsatilgan holda soliq monitoringi o‘tkaziladigan davr;
 asoslantirilgan fikrni tuzish uchun asos;
 2) soliq organining tashabbusi bilan tuzilgan asoslantirilgan fikrning tavsif qismida tashkilot tomonidan soliq va yig‘imlarning noto‘g‘ri hisoblanganligi (ushlab qolinganligi), to‘liq yoki o‘z vaqtida to‘lanmaganligi (o‘tkazilmaganligi) to‘g‘risida guvohlik beradigan hujjatli tasdiqlangan dalillarning tizimli bayoni aks ettiriladi.
 Soliq to‘lovchining so‘roviga binoan tuzilgan asoslantirilgan fikrning tavsif qismida soliq to‘lovchining xo‘jalik faoliyatida sodir etilgan faktlar bayoni, jumladan, soliqlar va yig‘imlar to‘g‘ri hisoblanishi (ushlab qolinishi), to‘liq va o‘z vaqtida to‘lanishi (o‘tkazilishi), tugallangan yoki rejalashtirilgan bitim (operatsiya) yoki jami o‘zaro bog‘liq bitimlar (operatsiyalar), shuningdek, ushbu soliq to‘lovchiga nisbatan soliq monitoringini o‘tkazish davrida soliq to‘lovchining xo‘jalik faoliyatida sodir etilgan boshqa faktlar bo‘yicha masalalar yuzasidan uning nuqtai nazarining, shuningdek, ko‘rsatilgan masalalar bo‘yicha soliq organining nuqtai nazarining muntazam bayoni aks ettiriladi.
 Soliq organining nuqtai nazarini asoslash uchun asoslantirilgan fikrning tavsif qismida O‘zbekiston Respublikasining soliq to‘g‘risidagi qonunchilik hujjatlarining tegishli normalariga havolalar bo‘lishi kerak.
 3) Soliq organining tashabbusiga ko‘ra tuzilgan asoslantirilgan fikrning yakuniy qismida soliq monitoringini o‘tkazayotgan soliq organining tashkilot tomonidan soliqlar va yig‘imlar noto‘g‘ri hisoblanganligi (ushlab qolinganligi), to‘liq yoki o‘z vaqtida to‘lamaganligi (o‘tkazilmaganligi) to‘g‘risida guvohlik beradigan aniqlangan faktlar bo‘yicha xulosalari aks ettiriladi.
 Soliq to‘lovchining so‘roviga binoan tuzilgan asoslantirilgan fikrning yakuniy qismida soliq monitoringini o‘tkazayotgan soliq organining tugallangan yoki rejalashtirilgan bitim (operatsiya) yoki o‘zaro bog‘liq bitimlar bo‘yicha, shuningdek, soliq to‘lovchining xo‘jalik faoliyatida sodir etilgan faktlar natijalari bo‘yicha ushbu soliq to‘lovchiga nisbatan soliq monitoringini o‘tkazish davri uchun soliqlar va yig‘imlar to‘g‘ri hisoblanishi (ushlab qolinishi), to‘liq va o‘z vaqtida to‘lanishi (o‘tkazilishi) masalalari bo‘yicha xulosalari aks ettiriladi.
 5. Asoslantirilgan fikr soliq monitoringini amalga oshirayotgan soliq organining rahbari (rahbar o‘rinbosari) tomonidan imzolanadi.
 6. Asoslantirilgan fikr ikki nusxada tuziladi, ulardan biri ushbu asoslantirilgan fikrni tuzgan soliq organida saqlanadi, ikkinchisi soliq to‘lovchiga yuboriladi.
 1. Ushbu Nizom soliq to‘lovchining soliq qarzdorligini undirishda (to‘lashda) hamda bank hisobvaraqlari bo‘yicha operatsiyalarni to‘xtatib turishda (to‘xtatib turishni bekor qilishda) soliq organi va bank tizimi o‘rtasida elektron shaklda ma’lumotlar almashish tartibini belgilaydi.
 2. Ushbu Nizom qoidalari soliq majburiyatiga ega bo‘lgan yuridik shaxslar, chet el yuridik shaxsining O‘zbekiston Respublikasidagi doimiy muassasasi va yakka tartibdagi tadbirkorlarga nisbatan tatbiq etiladi.
 O‘zbekiston Respublikasi Davlat soliq qo‘mitasi va Markaziy banki qonunchilik hujjatlari bilan yuklatilgan vakolat va vazifalarni bajarish maqsadida boshqa turdagi ma’lumotlarni almashish bo‘yicha hamkorlik qilishga haqli.
 3. Ushbu Nizomda quyidagi asosiy tushunchalar qo‘llaniladi:
 to‘lov topshiriqnomasi — mijozning unga xizmat ko‘rsatuvchi bankka o‘z hisobvarag‘idan topshiriqnomada belgilangan summani mablag‘larni oluvchining hisobvarag‘iga o‘tkazish to‘g‘risidagi topshirig‘i nazarda tutilgan to‘lov hujjati;
 inkasso topshiriqnomasi — unda ko‘rsatilgan mablag‘larni to‘lovchining banki hisobvarag‘idan so‘zsiz ravishda hisobdan chiqarish bo‘yicha mablag‘larni oluvchining topshirig‘i nazarda tutilgan to‘lov hujjati;
 bank xabarnomasi — soliq to‘lovchining to‘lov topshiriqnomasi va soliq organining inkasso topshiriqnomasi bajarilishi yuzasidan soliq organiga bank tomonidan taqdim etiladigan elektron shakldagi ma’lumot; 
 majburiyatga ega shaxs — soliqlar bo‘yicha belgilangan muddatda to‘lanmagan qarzdorligi mavjud yuridik shaxs yoki yakka tartibdagi tadbirkor;
 2-son kartoteka — muddatida to‘lanmagan to‘lov hujjatlari hisobi yuritiladigan balansdan tashqari hisobvaraq;
 soliq organi qarori — soliq to‘lovchining (soliq agentining) bankdagi hisobvaraqlari bo‘yicha operatsiyalarni to‘xtatib turish va to‘xtatib turishni bekor qilish to‘g‘risida soliq organining qarorlari.
 4. Inkasso topshiriqnomasi orqali soliq to‘lovlariga ortiqcha undirilgan pul mablag‘lari uchun soliq organi javobgar hisoblanadi.
 5. Banklar qonunchilik hujjatlariga muvofiq soliq organi va bank tizimi o‘rtasidagi ma’lumotlar almashinuvini ta’minlash maqsadida uzatiladigan va qabul qilinadigan ma’lumotlarni Markaziy bank va Davlat soliq qo‘mitasi tomonidan tasdiqlangan texnik hujjatlarga mos holda qabul qilish, qayta ishlash va uzatish bo‘yicha majburiyatni o‘z zimmasiga oladi.
 6. Bank tomonidan soliq to‘lovchi hisobvarag‘ida pul mablag‘i yo‘qligi (yetarli emasligi) sababli qabul qilib olingan to‘lov topshiriqnomasi yoki soliq organi inkasso topshiriqnomasining bajarilmaganligi (qisman bajarilganligi) to‘g‘risida elektron ko‘rinishdagi bank xabarnomasi ushbu Nizomga 1-ilovaga muvofiq shaklda keyingi kundan kechiktirmay soliq organiga yuboriladi.
 7. Bank tomonidan yuborilgan xabarnoma ma’lumotlari Davlat soliq qo‘mitasi tomonidan soliq to‘lovchi shaxsiy kartochkasining to‘lov topshiriqnomalari yoki inkasso topshiriqnomalari menyusiga avtomatik ravishda yoziladi.
 8. To‘lov yoki inkasso topshiriqnomasi to‘liq ijro qilingan kundan keyingi ish kunidan kechiktirmagan holda bank tomonidan soliq organiga elektron xabarnoma yuboriladi.
 9. Soliq to‘lovchilar soliqlar bo‘yicha yuzaga kelgan majburiyatini bajarish uchun o‘zining bank hisobvarag‘ida pul mablag‘i bor-yo‘qligidan qat’iy nazar O‘zbekiston Respublikasining Soliq kodeksida (keyingi o‘rinlarda — Soliq kodeksi) belgilangan to‘lov muddatidan kechiktirmasdan to‘lov topshiriqnomasini xizmat ko‘rsatuvchi bankdagi asosiy hisobvarag‘iga taqdim etishi shart.
 Inkasso topshiriqnomalarining shakli va tarkibi Markaziy bank va Davlat soliq qo‘mitasi o‘rtasida tasdiqlanadigan texnik hujjat bilan belgilanadi.
 10. Soliq to‘lovchining soliqlarni to‘lash bo‘yicha to‘lov topshiriqnomasi xizmat ko‘rsatuvchi bankka qog‘oz yoki elektron shaklda, O‘zbekiston Respublikasi Yagona interaktiv davlat xizmatlari portali yoki Davlat soliq qo‘mitasining rasmiy veb-saytidagi shaxsiy kabineti orqali elektron shaklda ijro uchun taqdim etiladi.
 11. Soliq to‘lovchining to‘lov topshiriqnomasi faqat soliq organining elektron shakldagi so‘rovnomasi asosida 2-son kartotekadan chaqirib olinishi mumkin. Bunda bank ijrodan olingan to‘lov topshiriqnomasi bo‘yicha shu kunning o‘zida soliq organiga elektron shaklda xabarnomani yuboradi.
 12. Soliq organi tomonidan belgilangan shaklda inkasso topshiriqnomasi soliq to‘lovchining asosiy bank hisobvarag‘iga elektron shaklda qo‘yiladi.
 13. Soliq to‘lovchi belgilangan to‘lov muddatiga qadar soliqlarni to‘lash uchun to‘lov topshiriqnomasini xizmat ko‘rsatuvchi bankka taqdim etmagan taqdirda, soliq organi tomonidan Soliq kodeksida belgilangan to‘lov muddati tugagach uch ish kunidan kechiktirmasdan inkasso topshiriqnomasi shakllantiriladi va elektron shaklda onlayn rejimida majburiyatga ega shaxsning asosiy hisobvarag‘i ochilgan bankka yuboriladi.
 14. Soliq organi tomonidan inkasso topshiriqnomasi bilan bir vaqtning o‘zida soliq majburiyatiga ega shaxsning chet el valyutasidagi talab qilib olguncha depozit hisobvarag‘iga valyuta mablag‘larini sotish uchun elektron topshiriqnoma yuboriladi. Bunda chet el valyutasini sotish bilan bog‘liq xarajatlar shu majburiyatga ega shaxs hisobidan amalga oshiriladi.
 15. Soliq to‘lovchining to‘lov topshiriqnomasi yoki soliq organining inkasso topshiriqnomasi bank tomonidan olingan kundan keyingi bir ish kuni ichida, valyuta hisobvaraqlaridan undirishda esa ikki ish kunidan kechiktirmay bajarilishi shart.
 Qonunchilik hujjatlari talablariga mos kelmaydigan yoki rekvizitlarida xatoliklar mavjud bo‘lgan to‘lov hujjatlarini ijrosiz qoldirish bundan mustasno.
 16. Soliq to‘lovchining to‘lov topshiriqnomasi yoki soliq organining inkasso topshiriqnomasi uning hisobvarag‘ida pul mablag‘lari yetarli bo‘lmaganligi sababli bajarilmagan (qisman bajarilgan) taqdirda, to‘lov yoki inkasso topshiriqnomasi ijrosi qonunchilik hujjatlarida belgilangan tartibda soliq to‘lovchining boshqa bank hisobvaraqlaridagi mablag‘lariga qaratiladi.
 Bunda muddatli depozitlarga joylashtirilgan mablag‘lar hisobidan soliq qarzini to‘lov hujjatlari asosida undirish, ularning amal qilish muddati tugagandan keyin amalga oshiriladi.
 Muddatli depozit hisobvaraqlariga 2-son kartoteka shakllanganidan keyin tushgan mablag‘lar asosiy hisobvaraqqa o‘tkaziladi va soliq qarzdorliklarini qoplashga yo‘naltiriladi.
 17. To‘lov yoki inkasso topshiriqnomalari asosiy talab qilib olinguncha depozit hisobvarag‘ida shakllangan 2-son kartotekadan qisman yoki to‘liq chaqirtirib olingan taqdirda, shu miqdordagi summani muddatli depozit, korporativ kartalar hamda chet el valyutasini sotish to‘g‘risidagi topshiriqnomalar to‘liq yoki qisman chaqirtirib olingan deb hisoblanadi.
 18. Soliq organi tomonidan inkasso topshiriqnomasi (soliq to‘lovchining to‘lov topshiriqnomasi) Soliq kodeksida belgilangan tartibda ijrosiz chaqirib olinadi.
 19. Soliq organi inkasso topshiriqnomalarini chaqirib olish to‘g‘risida bankka elektron topshiriqnoma yuboradi. Bunda bank soliq organiga inkasso topshiriqnomasini ijrosiz qaytarganligi to‘g‘risida shu kunning o‘zida elektron xabarnoma yuboradi.
 20. Soliq to‘lovchilarning bankdagi hisobvaraqlari bo‘yicha operatsiyalarni to‘xtatib turishi soliq organi tomonidan ushbu Nizomga 2-ilovaga muvofiq shakldagi qarorga asosan o‘n kundan ko‘p bo‘lmagan muddatga soliq to‘lovchilarning (soliq agentlarining) soliq majburiyatlari bajarilishini ta’minlash uchun Soliq kodeksining 111-moddasida belgilangan tartibda amalga oshiriladi. 
 Agar, soliq organi tomonidan soliq to‘lovchining (soliq agentining) bankdagi hisobvaraqlari bo‘yicha operatsiyalarini to‘xtatib turishi to‘g‘risidagi qaror qabul qilingan kundan e’tiboran o‘n kun muddatda sudga iltimosnoma bilan murojaat etilmagan taqdirda, soliq to‘lovchining hisobvaraqalari bo‘yicha operatsiyalarni to‘xtatilishi tijorat banklari tomonidan bekor qilinadi.
 Bunda, soliq organi tomonidan sudga yuborilgan iltimosnomaning nusxasi tegishli bankka Soliq organlarining shaxsiy hisobvaraqlarni yuritish tizimi orqali elektron shaklda onlayn yuborilishi shart.
 21. Soliq to‘lovchining (soliq agentining) bankdagi hisobvaraqlari bo‘yicha operatsiyalarni to‘xtatib turishi to‘g‘risida soliq organining qarori tegishli bankka Soliq organlarining shaxsiy hisobvaraqlarni yuritish tizimi orqali elektron shaklda onlayn yuboriladi hamda ushbu yuborilgan sana va vaqt bank tomonidan ushbu qaror olingan sana va vaqt deb tushuniladi.
 Bir vaqtning o‘zida soliq organi tomonidan soliq to‘lovchining shaxsiy kabinetiga uning bankdagi hisobvaraqlari bo‘yicha operatsiyalar to‘xtatib turilishi to‘g‘risida ushbu Nizomga 3-ilovaga muvofiq shakldagi xabarnoma buning sabablari ko‘rsatilgan holda yuboriladi.
 Agar, soliq to‘lovchining (soliq agentining) bankdagi hisobvaraqlari bo‘yicha operatsiyalarini o‘n kundan ko‘p bo‘lmagan muddatga to‘xtatib turish to‘g‘risidagi qarorni tijorat bankiga yuborish sanasi qonunchilikda belgilangan tartibda dam olish va (yoki) ish kuni bo‘lmagan kun deb e’tirof etiladigan kunga to‘g‘ri kelsa, u holda soliq organi qarorining yuborilgan sana dam olish kunidan va (yoki) ish kuni bo‘lmagan kundan keyingi ish kuni hisoblanadi.
 22. Soliq to‘lovchining (soliq agentining) bankdagi hisobvaraqlari bo‘yicha operatsiyalarni to‘xtatib turish to‘g‘risida soliq organining qarori Soliq kodeksining 112-moddasi birinchi qismida belgilangan hollarda va muddatlarda soliq organining ushbu Nizomga 4-ilovaga muvofiq shakldagi qaroriga asosan bekor qilinadi. 
 23. Soliq to‘lovchining (soliq agentining) bankdagi hisobvaraqlari bo‘yicha operatsiyalarni to‘xtatib turishni bekor qilish to‘g‘risidagi qaror Soliq kodeksining 112-moddasiga muvofiq bankka elektron shaklda bunday qaror qabul qilingan kundan keyingi kundan kechiktirmay yuboriladi.
 24. Soliq to‘lovchining (soliq agentining) bankdagi hisobvaraqlari bo‘yicha operatsiyalarni to‘xtatib turish to‘g‘risida soliq organining qarori qabul qilinganidan so‘ng soliq to‘lovchining (soliq agentining) nomi va (yoki) uning soliq organining qaroriga muvofiq operatsiyalar to‘xtatib turilgan bankdagi hisobvarag‘i rekvizitlari o‘zgarsa, mazkur qaror bank tomonidan o‘z nomini o‘zgartirgan soliq to‘lovchiga (soliq agentiga) va rekvizitlari o‘zgartirilgan hisobvaraqqa nisbatan ijro etilishi shart.
 25. Soliq to‘lovchining (soliq agentining) bankdagi hisobvaraqlari bo‘yicha operatsiyalarni to‘xtatib turish to‘g‘risida soliq organining qarori olinganidan so‘ng banklar ushbu soliq to‘lovchiga (soliq agentiga) yangi hisobvaraqlar, omonatlar va depozitlar ochishga haqli emas, bundan qonunchilik hujjatlariga muvofiq undiruv yo‘l qo‘yilmaydigan hisobvaraqlar mustasno.
 26. Ushbu Nizom talablariga rioya qilmagan aybdor shaxslar qonunchilik hujjatlarida belgilangan tartibda javob beradilar.
 1. Ushbu Nizom “Davlat boji to‘g‘risida”gi O‘zbekiston Respublikasi Qonunining 16 va 17-moddalari hamda O‘zbekiston Respublikasi Soliq kodeksining 89-moddasiga muvofiq davlat organlari va tashkilotlari tomonidan undirilgan davlat boji va boshqa yig‘imlarning budjet tizimiga tushumlarini hisobga olish tartibini belgilaydi.
 2. Ushbu Nizom O‘zbekiston Respublikasi diplomatik vakolatxonalari va konsullik muassasalari tomonidan chet elda undiriladigan konsullik yig‘imlariga, bojxona organlari tomonidan xorijiy davlatlar avtotransport vositalarining O‘zbekiston Respublikasi hududiga kirganligi va uning hududi orqali tranziti uchun undiriladigan yig‘imlarga tatbiq etilmaydi.
 3. Davlat boji va boshqa yig‘imlarni undiradigan davlat organlari va tashkilotlari (keyingi o‘rinlarda — vakolatli organ) davlat boji va boshqa yig‘imlarning to‘g‘ri hisoblab chiqarilishi va to‘liq undirib olinishini ta’minlaydilar, shuningdek, O‘zbekiston Respublikasining Davlat budjetiga va vakolatli organlarning budjetdan tashqari jamg‘armalariga o‘z vaqtida o‘tkazilishi ustidan nazoratni amalga oshiradilar. 
 Bunda Davlat xizmatlari markazlari va O‘zbekiston Respublikasi Yagona interaktiv davlat xizmatlari portali orqali davlat xizmatlari ko‘rsatishda davlat xizmati uchun vakolatli organ davlat bojlari va yig‘imlarni undirishga mas’ul hisoblanadi.
 4. Vakolatli organlar davlat boji va boshqa yig‘imlar bo‘yicha tushumlarning hisobini ushbu Nizomga 1-ilovaga muvofiq shaklda Davlat boji va boshqa yig‘imlar tushumlarini elektron hisobga olish kitobida yoki billing tizimi orqali yuritadilar. Bunda tushumlarning hisobini yuritish bo‘yicha belgilangan tartibda bosqichma-bosqich billing tizimiga o‘tilgandan so‘ng mazkur kitobni yuritish to‘xtatiladi.
 5. Davlat boji va boshqa yig‘imlar tushumlarini elektron hisobga olish kitobi har kuni ish kuni oxirigacha vakolatli organning mas’ul xodimi tomonidan yuritiladi.
 6. Davlat boji va boshqa yig‘imlarning har bir tushumi alohida satrga kiritiladi. 
 7. Davlat boji va boshqa yig‘imlar tushumlarini elektron hisobga olish kitoblari tegishli hisobot yili yakunlangandan keyin besh yil saqlanadi.
 8. Davlat boji va boshqa yig‘imlar tushumlarini elektron hisobga olish kitoblariga yozuvlar quyidagi tasdiqlovchi hujjatlar asosida kiritiladi:
 davlat boji va boshqa yig‘imlar naqd pulda yoki bank plastik kartalaridan foydalangan holda to‘langanda — bank tomonidan to‘lovchiga beriladigan belgilangan shakldagi kvitansiya yoki to‘lovni amalga oshirgan mansabdor shaxs yoxud vakolatli organning kassasi tomonidan to‘lovchiga beriladigan ushbu Nizomga 2-ilovaga muvofiq shakldagi kvitansiya;
 davlat boji va boshqa yig‘imlar naqd pulsiz shaklda to‘langanda — bankning qog‘oz yoki elektron shakldagi to‘lov hujjati.
 9. Davlat boji va boshqa yig‘imlar naqd pulsiz o‘tkazilganligiga doir to‘lov topshiriqnomalari, davlat boji va boshqa yig‘imlarni to‘lash uchun pul qabul qilib olinganligi to‘g‘risidagi kvitansiya davlat boji va boshqa yig‘imlarni undiradigan vakolatli organlarda qoladigan tegishli materiallarga qo‘shib qo‘yiladi.
 10. Davlat boji va boshqa yig‘imlar to‘lashdan ozod etilgan hollarda Davlat boji va boshqa yig‘imlar tushumlarini hisobga olish kitobiga imtiyozni tasdiqlovchi hujjatlarning nomi, raqami, sanasi va tegishli moddasi to‘g‘risida belgi qo‘yiladi.
 11. To‘lovchining davlat boji va boshqa yig‘imlarni naqd pul shaklida to‘laganligi fakti bank tomonidan to‘lovchiga beriladigan belgilangan shakldagi kvitansiya yoki billing sistemasi yordami bilan tasdiqlanadi.
 12. Davlat boji va boshqa yig‘imlarning bir qismi vakolatli organ tasarrufida qoldirilgan taqdirda, davlat boji va boshqa yig‘imlar yagona hisobvarag‘iga o‘tkazilib, keyinchalik O‘zbekiston Respublikasi Davlat budjeti hamda vakolatli organ o‘rtasida qonunchilik hujjatlariga muvofiq taqsimlangan holda to‘lanadi.
 13. Davlat boji va boshqa yig‘imlar tushumlari bo‘yicha hisobot vakolatli organlar tomonidan o‘zi joylashgan erdagi davlat soliq xizmati organlariga yilning har choragida, hisobot choragidan keyingi oyning 10-kunidan kechiktirmasdan taqdim etiladi. 
 14. Ushbu Nizom talablarining buzilishida aybdor bo‘lgan shaxslar qonunchilik hujjatlarida belgilangan tartibda javob beradilar. 
 1. 1-ilovada:
 a) 2-bandda:
 o‘n ikkinchi xatboshidan “kunlik” so‘zi chiqarib tashlansin;
 quyidagi mazmundagi xatboshi qo‘shilsin:
 “elektron tijorat — Axborot tizimlaridan foydalangan holda amalga oshiriladigan, tovarlarni sotish, ishlarni bajarish va xizmatlar ko‘rsatishga doir tadbirkorlik faoliyati”;
 b) 7-bandning o‘n oltinchi — yigirmanchi xatboshilari quyidagi tahrirda bayon qilinsin:
 “xarid uchun to‘lovning qo‘shilgan qiymat solig‘i jami summasi;
 to‘lov sanasi va vaqti;
 fiskal modulning takrorlanmaydigan raqami;
 fiskal belgi;
 berilgan kassa chekining haqiqiyligini tekshirish uchun kamida 30x30 millimetr o‘lchamdagi QR-kod.
 Operatorga yuboriladigan chekdagi tovarlar va xizmatlar kodlari (ular mavjud bo‘lgan hollarda) xalqaro “GS1” yoki boshqa global tizimlar asosida yuritiladigan raqamlar bilan bir xil bo‘lishi lozim.
 Chekda qo‘shimcha ravishda boshqa rekvizitlar ham ko‘rsatilishi mumkin”
 v) 15-band quyidagi tahrirda bayon qilinsin:
 “Maxsus axborot tizimidagi shaxsiy kabinetlarga foydalanuvchining elektron raqamli imzo kaliti orqali kiriladi. TXKM, uning filiallari yoki sheriklik asosidagi hamkorlari maxsus axborot tizimidan yoki TXKMning maxsus axborot tizimiga bog‘langan dasturiy mahsulotidan o‘zlarining shaxsiy elektron raqamli imzo kaliti orqali foydalanadilar”;
 g) 16-bandda:
 quyidagi mazmundagi ikkinchi-uchinchi xatboshilar qo‘shilsin:
 “Ko‘chma savdo faoliyatini amalga oshiruvchi tadbirkorlik subyektlari tomonidan onlayn-NKM yoki virtual kassalar o‘zlari ro‘yxatdan o‘tgan joy bo‘yicha tuman (shahar) davlat soliq inspeksiyalaridan ushbu nizom talablari asosida ro‘yxatdan o‘tkaziladi.
 Agar, tadbirkorlik subyektiga tegishli turg‘un savdo shoxobchasi faoliyati to‘xtatilib, shoxobchada o‘rnatilgan onlayn-NKM yoki virtual kassani ko‘chma savdo obyektlarida qo‘llash zarurati yuzaga kelgan hollarda tadbirkorlik subyekti bu haqida faoliyatini boshlashidan oldin ro‘yxatdan o‘tgan joy bo‘yicha davlat soliq inspeksiyalarini ko‘chma savdoni amalga oshirish joyi va muddatini ko‘rsatgan holda xabardor qiladi”;
 ikkinchi — oltinchi xatboshilar tegishlicha to‘rtinchi-sakkizinchi xatboshilar deb hisoblansin;
 beshinchi xatboshidagi “turg‘un shahobcha” so‘zlaridan keyin “(ko‘chma savdo obyekti)” so‘zlari qo‘shilsin, 
 yettinchi xatboshidagi “turg‘un savdo (xizmat ko‘rsatish) shahobchasi” so‘zlaridan keyin “(ko‘chma savdo obyekti)” so‘zlari qo‘shilsin;
 d) 18-bandda:
 quyidagi mazmundagi ikkinchi xatboshi qo‘shilsin:
 “Ariza, maxsus axborot tizimida qayd etilgan vaqtdan boshlab davlat soliq xizmati organi xodimi tomonidan sakkiz ish soati ichida ko‘rib chiqiladi va mazkur Nizomning 21-bandi ikkinchi — to‘rtinchi xatboshilarida ko‘rsatilgan holatlar aniqlanmagan taqdirda qabul qilinadi”;
 ikkinchi xatboshi uchinchi xatboshi deb hisoblansin;
 e) 33-bandga quyidagi mazmundagi xatboshi qo‘shilsin:
 “Onlayn-NKM va (yoki) virtual kassa TXKM tomonidan sozlangandan yoki zaxiradagi o‘rnatilgandan so‘ng tadbirkorlik subyekti bir ish kuni ichida maxsus kvitansiya daftari asosida amalga oshirilgan savdolar to‘g‘risidagi ma’lumotlarni onlayn-NKM yoki virtual kassa tizimiga kiritishi lozim”;
 j) 45-banddagi “uch” so‘zi “o‘n” so‘zi bilan almashtirilsin;
 z) 54-band quyidagi tahrirda bayon qilinsin:
 “54. Operator vakolatli organ bilan birgalikda TXKMga yuklangan vazifalar to‘lik bajarilishini nazorat qilib boradi. TXKMga yuklangan talablar bajarilmagan taqdirda, operator markazga nisbatan qonun hujjatlarida belgilangan choralarni ko‘rish bo‘yicha vakolatli organga taklif kiritadi”;
 i) 55-bandga quyidagi mazmundagi ikkinchi xatboshi qo‘shilsin:
 “Bunda operator tomonidan ko‘rsatiladigan xizmatlar uchun to‘lovlar tadbirkorlik subyektlari tomonidan naqd pulda va naqd pulsiz ko‘rinishda amalga oshirilishi mumkin”;
 y) Nizomga 1-ilova quyidagi tahrirda bayon qilinsin:
 k) Nizomga 2-ilova quyidagi tahrirda bayon qilinsin:
 l) Nizomga 3-ilova quyidagi tahrirda bayon etilsin:
 2. 2-ilovada:
 a) 3-bandda:
 yettinchi xatboshi quyidagi tahrirda bayon qilinsin:
 “texnik jihatdan imkoniyat bo‘lganda, chek ma’lumotlari bilan joylashgan joyi bo‘yicha geolakatsiya (uzunlik va kenglik) ma’lumotlarini operatorga yuborish”;
 o‘n birinchi xatboshi quyidagi tahrirda bayon qilinsin:
 “24 soat offlayn rejimida ishlagandan so‘ng avtomatik bloklash tizimiga o‘tish”;
 o‘n uchinchi xatboshi quyidagi tahrirda bayon qilinsin:
 “mobil aloqa operatorining internet tarmog‘iga 2G va undan yuqori standartlar asosida, shuningdek, SDMA va Wi-Fi standartlari orqali aloqa tarmog‘iga bog‘lanish imkoniyatining mavjudligi;”;
 o‘n sakkizinchi xatboshidagi “ta’minlash imkoniyatining mavjudligi” so‘zlari “ta’minlashi yoki vaqt va sanani operator serveridan olish imkoniyatining mavjudligi” so‘zlari bilan almashtirilsin;
 quyidagi mazmundagi xatboshilar qo‘shilsin:
 “Onlayn-NKMga o‘rnatilgan dasturiy mahsulotga o‘zgartirish va qo‘shimchalar kiritilishi mumkin.
 Fiskal ma’lumotlar, shuningdek, ularni operatorga yuborishda o‘zgartirish va qo‘shimchalar kiritilgan taqdirda operator va kiberxavfsizlik markazidan qayta xulosa olinishi shart”;
 b) 6-bandda: 
 oltinchi xatboshi quyidagi tahrirda bayon qilinsin:
 “24 soat offlayn rejimida ishlagandan so‘ng avtomatik bloklash tizimiga o‘tish”;
 o‘n uchinchi xatboshidagi “moslashtirish imkoniyatining mavjudligi” so‘zlari “moslashtirishni ta’minlashi yoki vaqt va sanani operator serveridan olish imkoniyatining mavjudligi” so‘zlari bilan almashtirilsin;
 quyidagi mazmundagi xatboshilar qo‘shilsin:
 “Virtual kassaga o‘zgartirish va qo‘shimchalar kiritilishi mumkin.
 Fiskal ma’lumotlar, shuningdek, ularni operatorga yuborishda o‘zgartirish va qo‘shimchalar kiritilgan taqdirda operator va kiberxavfsizlik markazidan qayta xulosa olinishi shart.
 Tovarlarni sotish, ishlarni bajarish va xizmatlarni ko‘rsatishni elektron tijorat orqali amalga oshiruvchi tadbirkorlik subyektlari fiskal ma’lumotlarni operatorga uzatishni Davlat soliq qo‘mitasi tomonidan ishlab chiqilgan virtual kassa dasturiy mahsuloti orqali amalga oshirishi mumkin”.
 3. 3-ilovada:
 a) 3-bandning uchinchi xatboshisi quyidagi tahrirda bayon qilinsin:
 “Shuningdek, onlayn-NKM va (yoki) virtual kassaga xizmat ko‘rsatishga talab bo‘lgan hududlarda hamda onlayn-NKM yoki virtual kassalar soni o‘ttiztadan ko‘p bo‘lgan tumanlarda TXKM, uning filiali yoki sheriklik asosida hamkorlari ushbu hududda onlayn-NKM va virtual kassalarga texnik xizmat ko‘rsatish shahobchalarini ochishlari shart”;
 b) 6-bandda:
 birinchi xatboshidan “ko‘riklarni qayd etish daftarida hamda” so‘zlari chiqarib tashlansin;
 ikkinchi xatboshi chiqarib tashlansin;
 v) 7-band quyidagi tahrirda bayon qilinsin:
 “7. TXKM o‘z faoliyatini amalga oshirish uchun u tomonidan xizmat ko‘rsatiladigan hamda vakolatli organda ro‘yxatga olingan onlayn-NKMlar va virtual kassalarning jami soni: 
 mingtagacha bo‘lganda O‘zbekiston Respublikasida belgilangan bazaviy hisoblash miqdorining yuz baravari miqdorida;
 mingtadan besh mingtagacha bo‘lganda O‘zbekiston Respublikasida belgilangan bazaviy hisoblash miqdorining ikki yuz baravari miqdorida;
 besh mingtadan o‘n mingtagacha bo‘lganda O‘zbekiston Respublikasida belgilangan bazaviy hisoblash miqdorining besh yuz baravari miqdorida;
 o‘n mingtadan ko‘p bo‘lganda O‘zbekiston Respublikasida belgilangan bazaviy hisoblash miqdorining bir ming baravari miqdorida mablag‘larni vakolatli organning maxsus hisob raqamiga zaxiraga qo‘yishi lozim.
 Zaxira summasi bank yoki sug‘urta tashkilotlari kafolat xati asosida olti oy ichida shakllantirilishi mumkin.
 Zaxira summasi bank kafolat xati asosida tadbirkorlik subyektining o‘z ehtiyojida ham qoldirilishi mumkin.
 Banklar va ularning mijozlari o‘rtasidagi munosabatlar qonunchilikda belgilangan tartibda shartnomalar asosida amalga oshiriladi”;
 g) 8-band quyidagi tahrirda bayon qilinsin:
 “8. Maxsus hisob raqamiga zaxiraga qo‘yilgan hamda bank kafolat xati asosida tadbirkorlik subyektining o‘z ehtiyojida qoldirilgan mablag‘lar TXKM, uning hududiy filiallari yoki sheriklik asosida hamkorlari tomonidan o‘zi xizmat ko‘rsatayotgan onlayn-NKM va (yoki) virtual kassa dasturiy mahsulotining funksional xususiyatlariga ishlab chiqaruvchi yoki uning vakolatli vakilining ruxsatisiz o‘zgartirish kiritish yoki boshqacha tarzda onlayn-NKM yoki virtual kassani qo‘llash tartibi buzilishi natijasida operatorga, tadbirkorlik subyektiga yoki soliqlar noto‘g‘ri hisoblanishi natijasida davlat budjetiga yetkazilgan zararlarni qoplash uchun ishlatiladi.
 Etkazilgan zararlar ekspertiza xulosasi asosida aniqlanadi.
 Etkazilgan zararlar belgilangan tartibda sud orqali undiriladi.
 Zaxira summasi bank kafolat xati asosida tadbirkorlik subyektining o‘z ehtiyojida qoldirilgan taqdirda, TXKM tomonidan yetkazilgan zarar summasi kafolat bergan bankdan undiriladi”;
 d) 9-bandga quyidagi mazmundagi xatboshilar qo‘shilsin:
 “Shuningdek, tadbirkorlik subyekti bank kafolat xatini muddatidan o‘n kun oldin yangilashi yoki maxsus hisob raqamiga belgilangan miqdorda pul mablag‘larini shakllantirishi lozim.
 TXKM Davlat reyestridan chiqarilgan, tadbirkorlik subyekti tugatilgan yoki belgilangan zaxira summasi uchun bank tomonidan kafolat xati taqdim qilingan taqdirda (8-bandga muvofiq qarzdorligi mavjud bo‘lmaganda), zaxiraga qo‘yilgan pul mablag‘lari TXKMning hisob raqamiga qaytariladi.
 Bunda TXKM tomonidan zaxira pulining qaytarilishi bo‘yicha vakolatli organga ariza taqdim qiladi.
 Arizaga quyidagi hujjatlar ilova qilinadi:
 Davlat reyestridan chiqarilganligi, tadbirkorlik subyekti tugatilganligi to‘g‘risidagi hujjat yoki belgilangan zaxira summasi uchun bank tomonidan berilgan kafolat xati;
 Operator va TXKM o‘rtasidagi shartnomaga muvofiq yuklatilgan vazifalar to‘liq bajarilganligi to‘g‘risidagi operatorning xulosasi.
 Vakolatli organ olingan ma’lumotlarni besh ish kun ichida o‘rganib chiqib, ariza va ilova qilingan hujjatlar to‘liq va ishonchli bo‘lgan taqdirda, TXKMning zaxiradagi pul mablag‘larini uning hisob raqamiga qaytaradi.
 Ariza yoki ilova qilingan hujjatlar to‘liq bo‘lmagan va (yoki) ishonchsiz hujjatlar taqdim etilgan taqdirda, asoslantirilgan kamchiliklar ariza beruvchiga taqdim qilinadi.
 Ariza beruvchi kamchiliklarni bartaraf qilgan holda takroran murojaat qilishi mumkin”;
 e) 12-band quyidagi tahrirda bayon qilinsin:
 “12. TXKM davlat soliq xizmati organlari binolarida joylashtirilishiga yo‘l qo‘yilmaydi. Davlat soliq qo‘mitasi huzuridagi “Soliq servis” davlat unitar korxonasi bundan mustasno”;
 j) quyidagi mazmundagi “181” band qo‘shilsin:
 “181. TXKM bir oy mobaynida ishlatilmagan fiskal modullar sonining ishlatilayotgan fiskal modullar soniga nisbatan o‘ttiz foiz miqdoridan ko‘p bo‘lgan qismini operatorga qaytaradi. Bunda operatorining maxsus axborot tizimida TXKMlarga taqdim qilingan va ular tomonidan foydalanuvchilarga berilgan (ishlatilayotgan) fiskal modullar hisobi onlayn tarzda yuritiladi.”;
 z) 19-bandning uchinchi xatboshi quyidagi tahrirda bayon qilinsin:
 “O‘zbekiston Respublikasida belgilangan bazaviy hisoblash miqdorining yuz baravari miqdoridagi mablag‘ vakolatli organning maxsus hisob raqamida zaxira qilinganligi haqidagi ma’lumot yoki zaxira summasi olti oy ichida shakllantirilishi to‘g‘risida bank yoki sug‘urta tashkilotlarining kafolat xati yoxud yetkazilgan zararlarni qoplash uchun bank tomonidan berilgan kafolat xati;”;
 i) 40 va 42-bandlar o‘z kuchini yo‘qotgan deb hisoblansin;
 k) Talablarga ilova quyidagi tahrirda bayon qilinsin:
 4. 4-ilovada: 
 a) 8-band quyidagi tahrirda bayon qilinsin: 
 “8. Vakolatli organda ro‘yxatga olingan onlayn-NKM va virtual kassa soni: 
 mingtagacha bo‘lganda O‘zbekiston Respublikasida belgilangan bazaviy hisoblash miqdorining yuz baravari miqdorida; 
 mingtadan besh mingtagacha bo‘lganda O‘zbekiston Respublikasida belgilangan bazaviy hisoblash miqdorining besh yuz baravari miqdorida; 
 besh mingtadan ko‘p bo‘lganda O‘zbekiston Respublikasida belgilangan bazaviy hisoblash miqdorining bir ming baravari miqdorida mablag‘larni vakolatli organning maxsus hisob raqamiga zaxiraga qo‘yishi lozim. 
 Zaxira summasi bank yoki sug‘urta tashkilotlari kafolat xati asosida olti oy ichida shakllantirilishi mumkin. 
 Zaxira summasi bank kafolat xati asosida tadbirkorlik subyektining o‘z ehtiyojida ham qoldirilishi mumkin. 
 Banklar va ularning mijozlari o‘rtasidagi munosabatlar qonunchilikda belgilangan tartibda shartnomalar asosida amalga oshiriladi”; 
 b) 9-band quyidagi tahrirda bayon qilinsin: 
 “9. Maxsus hisob raqamiga zaxiraga qo‘yilgan hamda bank kafolat xati asosida tadbirkorlik subyektining o‘z ehtiyojida qoldirilgan mablag‘lar soliqlar noto‘g‘ri hisoblanishi natijasida davlat budjetiga, operatorga va tadbirkorlik subyektlariga yetkazilgan zararlarni qoplash uchun ishlatiladi. 
 Etkazilgan zararlar hamda tadbirkorlik subyektlari va operatorga yuborilgan cheklar o‘rtasidagi nomutanosibliklar ekspertiza xulosasi asosida aniqlanadi. 
 Etkazilgan zararlar belgilangan tartibda sud orqali undiriladi. 
 Zaxira summasi bank kafolat xati asosida tadbirkorlik subyektining o‘z ehtiyojida qoldirilgan taqdirda yetkazilgan zarar summasi kafolat bergan bankdan undiriladi.”;
 v) 10-band quyidagi tahrirda bayon qilinsin: 
 “10. Onlayn-NKM yoki virtual kassa dasturiy ta’minotini davlat reyestriga kiritgan tijorat tashkiloti zaxiraga qo‘yilgan mablag‘lar summasi ushbu nizomning 8-bandida ko‘rsatilgan miqdordan kamaygan taqdirda, uning yetmayotgan qismi vakolatli organning xabarnomasini olgan kundan e’tiboran o‘n ish kunida vakolatli organning maxsus hisobvarag‘iga tushishini ta’minlaydi. 
 Onlayn-NKM va (yoki) virtual kassa Davlat reyestridan chiqarilganda, Davlat reyestriga kiritish uchun ariza bergan tadbirkorlik subyekti tugatilganda yoki belgilangan zaxira summasi uchun bank tomonidan kafolat xati taqdim qilingan taqdirda (9-bandga muvofiq qarzdorligi mavjud bo‘lmaganda), zaxiraga qo‘yilgan pul mablag‘lari Davlat reyestriga kiritish uchun ariza bergan tadbirkorlik subyektining hisob raqamiga qaytariladi. 
 Bunda Davlat reyestriga kiritish uchun ariza bergan tadbirkorlik subyekti zaxira pulining qaytarilishi bo‘yicha vakolatli organga ariza taqdim qiladi. 
 Arizaga quyidagi hujjatlar ilova qilinadi: 
 Davlat reyestridan chiqarilganligi, Davlat reyestriga kiritish uchun ariza bergan tadbirkorlik subyekti tugatilganligi to‘g‘risidagi hujjat yoki belgilangan zaxira summasi uchun bank tomonidan berilgan kafolat xati; 
 TXKMlar va ishlab chiqaruvchi yoki uning vakolatli vakili o‘rtasidagi shartnomaga muvofiq yuklatilgan vazifalar to‘liq bajarilganligi to‘g‘risidagi TXKMlarning xulosalari. 
 Vakolatli organ olingan ma’lumotlarni besh ish kun ichida o‘rganib chiqib, ariza va ilova qilingan hujjatlar to‘liq va ishonchli bo‘lgan taqdirda, Davlat reyestriga kiritish uchun ariza bergan tadbirkorlik subyektining zaxiradagi pul mablag‘larini uning hisob raqamiga qaytaradi. 
 Ariza yoki ilova qilingan hujjatlar to‘liq bo‘lmagan va (yoki) ishonchsiz hujjatlar taqdim etilgan taqdirda, asoslangan kamchiliklarni ariza beruvchiga taqdim qiladi. 
 Ariza beruvchi